**Lausunto: Luonnos hallituksen esitykseksi laiksi liikenteen palveluista annetun lain muuttamiseksi**

Yleisiä kommentteja

Suomen matkatoimistoalan liitto (SMAL) pitää erittäin ikävänä tilanteena sitä, että lausuntoa ei ole pyydetty SMALilta eikä yhdeltäkään sellaiselta välitystoimintaa harjoittavalta toimijalta, jota muutosehdotus tullee merkittäviltä osin koskemaan. Matkailupalvelujen välittäjille on ehdotettu laajoja tiedonantovelvoitteita, joiden käytännön toteuttaminen vaikuttaa erittäin haastavalta.

Useat kohdat lainmuutosehdotuksessa ovat epäselviä. Jos SMAL ja sitä kautta sen jäsentoimistot, jotka ovat välitystoiminnan asiantuntijoita, olisivat olleet mukana lain säätämisprosessissa, pystyisimme ottamaan kantaa hallituksen esitysluonnoksessa esitettyihin asioihin. Lausunnonantajaksi pyydetyiltä tahoilta annetuissa lausunnoissa on tuotu esiin, että vuoropuhelu valmisteluvaiheessa on koettu tärkeäksi toimivien ratkaisujen etsimisessä. Nämä vuoropuhelut on kuitenkin käyty ainoastaan palveluntuottajien kanssa ja välittäjäporras on ohitettu kokonaisuudessaan. Nyt voi käydä niin, että palveluntuottajien vastuita ollaan osittain siirtämässä välittäjätaholle.

SMAL pitää huonona sitä, että Suomessa ollaan säätämässä elinkeinonharjoittajien toimintaan liittyvää lainsäädäntöä, jolla lisätään yritysten tiedonantovelvoitteita entisestään ilman, että siihen olisi pakottavaa EU-sääntelyä taustalla. Matkailualalla on olemassa jo suuri määrä lainsäädäntöä, jonka kautta yritysten velvoitteet mm. annettavien tietojen osalta ovat suuria. Niiden lisääminen entisestään ei ole perusteltua. Tietojenantovelvoitteita koskevat uudistukset merkitsevät muun muassa kustannusten kasvua yrityksissä.

Sinällään harmaan talouden karsiminen ja toimintaedellytysten hankaloittaminen on perusteltua, mutta sitä ei saisi tehdä lain mukaan toimivien yritysten kustannuksella. Tämän uudistuksen myötä näin vaikuttaa käyvän.

Yksityiskohtaisia huomioita

Edellä mainittujen yleisten huomioiden lisäksi esitämme, että seuraavat asiat otetaan huomioon hallituksen esityksen tekstissä.

Laiksi liikenteen palveluja koskevan hallituksen esityksen luonnoksen kohdassa 2.1.4. Matkustajaoikeudet Lentoliikenne (s. 34-35) on esitetty

Matkustajan oikeudet sopimusrikkomustapauksessa, kuten matkan viivästyessä tai suorituksen ollessa virheellinen, määräytyvät yleisten sopimusoikeuden periaatteiden mukaan. Lentokuljetuksiin liittyviä virhetilanteita koskevat erityissäädökset samalla tavoin kuin muita kuljetusmuotoja. Lentokuljetuksiin liittyvät tilanteet ratkaistaan muun muassa lentomatkustajan oikeuksia koskevan asetuksen (EY) N:o 261/2004 ja eräiden kansainvälistä ilmakuljetusta koskevien sääntöjen yhtenäistämisestä koskevan yleissopimuksen mukaisesti (Montrealin yleissopimus). Matkan virhetilanteita ei ratkaista yleisten sopimusoikeudellisten säännösten mukaisesti, vaan seuraamukset on määritelty erityissäädöksissä.

Muita kuljetusmuotoja koskevissa kohdissa edellä mainittu on huomioitu.

Hallituksen esitysluonnoksen kohdassa Pakettimatkadirektiivi ja matkustajan oikeudet s. 38 on todettu, että ”Direktiivin soveltamisalan ulkopuolelle jäävät 1~~)~~ liikematkustajat, joiden matkajärjestelyt perustuvat heidän työnantajiensa jaliikematkoihin erikoistuneiden matkanjärjestäjien puitesopimuksiin. Muun tyyppiset liikematkustajat kuuluvat edelleen direktiivin soveltamisalaan. Muut soveltamisalaa koskevat rajoitukset liittyvät 2) satunnaisesti järjestettäviin matkapaketteihin ja 3) alle 24 tuntia kestäviin matkapaketteihin, jotka eivät sisällä yöpymistä.’’

Direktiivi rajaa soveltamisalan ulkopuolelle, kahden edellisessä kappaleessa viimeksi mainitun lisäksi, matkapaketit ja yhdistetyt matkajärjestelyt, jotka ostetaan liikematkustamista koskevaa järjestelyä koskevan yleisen sopimuksen perusteella, joka on tehty elinkeinonharjoittajan ja sellaisen toisen luonnollisen tai oikeushenkilön välillä, joka toimii liike-, elinkeino- tai ammattitoimintaansa liittyvissä tarkoituksissa. Tämä kohta tulisi näin ollen muuttaa sisällöltään edellä mainitun mukaiseksi.

Helsingissä toukokuun 31. päivänä 2017

SUOMEN MATKATOIMISTOALAN LIITTO

Heli Mäki-Fränti

*toimitusjohtaja*